Kom billigt fra Aarhus til København. Rute 1000 er seneste konkurrent i buskrigen mellem tre selskaber, der underbyder hinanden: 49 kroner for en bustur Aarhus-København.

Annonce

En veritabel buskrig mellem tre selskaber har udløst en stribe billige billetter for turen Aarhus-København. 49 kroner koster en enkelt for studerende og pensionister.

Det er blandt andet på busholdepladsen Thomas Jensens Allé/Valdemarsgade ved Musikhuset, at kampen om passagererne foregår. Herfra kører Rute 1000, der kom på markedet i oktober, og det andet billig-selskab, Rødbillet, mod København.

Fra Aarhus Rutebilstation kører det hæderkronede århusianske selskab, Abildskou, med Linie 888 også med væsentlige rabatter som led i rutebil-kampen. Den store priskrig begyndte for alvor for et par år siden, da Rødbillet.dk-selskabet meldte sig på banen.

Det er især pensionister og studerende, som nyder godt af den intensiverede konkurrence, som hver dag får et mylder af buspassagerer frem ved Musikhuset og på rutebilstationen. Siden Rute 1000 introducerede sig på markedet med en pris for en enkeltbillet Aarhus-København på 49 kroner til netop pensionister og studerende, er de to øvrige selskaber fulgt med ned i pris.